Արսեն Զախարյան

Արսեն Նորայրի Զախարյան (, ), հայկական ծագումով ռուսաստանցի ֆուտբոլիստ, իսպանական «Ռեալ Սոսիեդադ» ակումբի և Ռուսաստանի ազգային հավաքականի կիսապաշտպան։

Կարիերա

Վաղ տարիներ 
Արսենը ծնվել է Սամարայում 2003 թվականի մայիսի 26-ին, ուր նրա ընտանիքը տեղափոխվել է Մարտակերտից Արցախյան ազատամարտի սկսվելու պատճառով։ Ֆուտբոլիստի հայրը ՝ Նորայրը, աշխատել է շինարարության ոլորտում։ Ավագ եղբայր Դավիթ (ծնված 1997 թվականին), նախկինում պրոֆեսիոնալ ֆուտբոլիստ է, վնասվածքի պատճառով ավարտել է կարիերան։ 2013 թվականին ծնված կրտսեր եղբոր անունը Արթուր է։ Արսենը վեց տարեկանից հաճախել է «Կռիլյա Սովետով» ակումբի ակադեմիան։ 14 տարեկանում Զախարյանը փորձաշրջան է անցել Սանկտ Պետերբուրգի «Զենիթ» ակումբում, սակայն չի կարողացել հայտնվել թիմում։ Սամարա վերադառնալուց հետո տեղափոխվել է Յուրի Կոնոպլյովի անվան ակադեմիա, որտեղ մինչ այդ տեղափոխվել էր նաև նրա առաջին մարզիչ Վլադիմիր Կորոլյովը։ 2017 թվականի ապրիլին Արսենը Ակադեմիայի կազմում մասնակցել է Ռուսաստանի պատանեկան առաջնությանը։ Ֆուտբոլիստը հաջող մրցաշար է անցկացրել և իր վրա հրավիրել մոսկովյան բոլոր ուժեղագույն ակումբների ուշադրությունը։ Դրա արդյունքում Զախարյանն առաջարկ է ստացել մոսկովյան «Դինամո» ակումբից և համալրել է դրա շարքերը։

Ակումբային կարիերա 
2020 թվականի փետրվարին 16 տարեկանում Զախարյանը նշել է նորամուտը «Դինամո» ակումբի երիտասարդական թիմում։ Նա մասնակցել է 3 հանդիպման և դարձել 2 գոլի հեղինակ։ 2020/2021 մրցաշրջանը նա սկսել է «Դինամո-2» ակումբում և 15 հանդիպումներում դարձել է 8 գոլի և 5 արդյունավետ փոխանցման հեղինակ։ Հոկտեմբերին հայտնվել է աշխարհի լավագույն երիտասարդ ֆուտբոլիստների 60-յակում՝ ըստ The Guardian-ի։

2020 թվականի նոյեմբերի 1-ին նշել է նորամուտը Պրեմիեր լիգայում «Տամբովի» դեմ խաղում (2:1)՝ Դմիտրի Սկոպինցևի փոխարեն փոխարինման դուրս գալով 76-րդ րոպեին։

2022 թվականի մարտին ընդգրկվել է աշխարհի 18 տարեկանից ոչ բարձր ամենաթանկ ֆուտբոլիստների տասնյակում։

«Ռեալ Սոսիեդադ» 
2023 թվականի օգոստոսի 19-ին 6 տարվա պայմանագիր է կնքել իսպանական «Ռեալ Սոսիեդադ» ակումբի հետ։ Նոր ակումբում հանդես կգա 12 համարի մարզաշապիկով։

Կարիերա հավաքականում 
2021 թվականին մասնակցել է Եվրոպայի երիտասարդական հավաքականների առաջնությանը Ռուսաստանի հավաքականի կազմում։ Մրցաշարի առաջին խաղում գոլի հեղինակ է դարձել Իսլանդիայի դեմ՝ դառնալով Եվրոպայի երիտասարդական Եվրոյի եզրափակիչ մրցաշարերի ամենաերիտասարդ գոլի հեղինակը։

Ընդգրկվել է ֆուտբոլի Եվրոպայի 2020 թվականի առաջնության Ռուսաստանի հավաքականի ընդլայնված կազմում, սակայն բակտերիալ անգինայի պատճառով վերջնական հայտացուցակում չի ընդգրկվել։

Իր նորամուտը Ռուսաստանի առաջին հավաքականի կազմում նշել է 2022 թվականի ՖԻՖԱ Աշխարհի առաջնության ընտրական փուլի Խորվաթիայի հավաքականի հետ խաղում (0:0) 2021 թվականի սեպտեմբերի 1-ին։

Ծանոթագրություններ

Արտաքին հղումներ 
 Ֆուտբոլիստի կայքէջը Ռուսաստանի ֆուտբոլի միության պաշտոնական կայքում 
 Ֆուտբոլիստի կայքէջը Դինամո ՖԱ-ի պաշտոնական կայքում

Ռուս ֆուտբոլիստներ
Դինամո Մոսկվայի ֆուտբոլիստներ
Ռուսաստանի հավաքականի ֆուտբոլիստներ
Հայկական ծագմամբ ռուսներ
Ռեալ Սոսիեդադի ֆուտբոլիստներ
Հայ ֆուտբոլիստներ
Ֆուտբոլի կիսապաշտպաններ